শিশু অনুশাসন

**শিশু অনুশাসন** বলতে সেই সব পদ্ধতিকে বোঝায় যা শিশুদের ভবিষ্যতে কোনো অনাকাঙ্ক্ষিত আচরণ থেকে দূরে রাখতে ব্যবহার করা হয়। *অনুশাসন* শব্দটির অর্থ হলো জ্ঞান এবং দক্ষতা দেওয়া। অন্যভাবে বলতে গেলে, এর মানে হলো শিক্ষা দেওয়া। সাধারণ অর্থে, অনুশাসন বলতে কোনো শিষ্যকে পরিকল্পিত ও নিয়মিত শিক্ষা দেওয়াকে বোঝায়। কাউকে অনুশাসনে রাখা মানে তাকে নির্দিষ্ট আচরণবিধি মেনে চলতে শেখানো।

বাবা-মায়েরা শিশুদের প্রত্যাশা, নির্দেশিকা এবং নীতিগুলো শেখানোর জন্য অনুশাসন ব্যবহার করেন। আত্মসংযম শেখাতে, ভালো আচরণ বাড়াতে এবং খারাপ আচরণ কমাতে শিশু অনুশাসনে পুরস্কার এবং শাস্তির ব্যবস্থা থাকতে পারে। শিশু অনুশাসনের উদ্দেশ্য হলো বাচ্চাদের মধ্যে ভালো সামাজিক অভ্যাস গড়ে তোলা এবং তা স্থায়ী করা। তবে এর আসল লক্ষ্য হলো বাচ্চাদের বিচারবুদ্ধি এবং নৈতিকতা এমনভাবে তৈরি করা যাতে সে সারাজীবন নিজের ওপর নিয়ন্ত্রণ রাখতে পারে।

যেহেতু মানুষের মূল্যবোধ, বিশ্বাস, শিক্ষা,সংস্কৃতি এবং বাচ্চার বয়স ও স্বভাব আলাদা হয়, তাই অনুশাসনের পদ্ধতিও একেক রকম হয়ে থাকে। শিশু অনুশাসন বিষয়টি অভিভাবকত্ব, আচরণ বিশ্লেষণের পেশাদার অনুশীলন, উন্নয়নমূলক মনোবিজ্ঞান, সমাজসেবা এবং বিভিন্ন ধর্মীয় মতবাদের মতো অনেক বিষয়ের ওপর নির্ভর করে। ইদানীং অ্যাটাচমেন্ট প্যারেন্টিং বা সংযুক্তি অভিভাবকত্বের সম্পর্কে মানুষের ধারণা আরও স্পষ্ট হয়েছে। এর ফলে বাবা-মায়ের বিভিন্ন পদ্ধতির কার্যকারিতা এবং ফলাফল সম্পর্কে অনেক নতুন তাত্ত্বিক ও ব্যবহারিক তথ্য জানা গেছে।

সাম্প্রতিক বছরগুলিতে শিশুদের জন্য সাধারণভাবে শারীরিক শাস্তির ব্যবহার নিয়ে সাম্প্রতিক বছরগুলোতে অনেক বিতর্ক হয়েছে। এর পাশাপাশি পজিটিভ প্যারেন্টিং বা "ইতিবাচক অভিভাবকত্ব" ধারণার দিকে নজর বেড়েছে, যেখানে ভালো আচরণকে উৎসাহ দেওয়া হয় এবং পুরস্কৃত করা হয়। ইতিবাচক অনুশাসনের লক্ষ্য হলো শিশুদের শেখানো, প্রশিক্ষণ দেওয়া এবং পথ দেখানো। এর ফলে তারা শিখতে পারে, আত্মসংযম অনুশীলন করতে পারে এবং নিজের আবেগ সামলানোর ক্ষমতা তৈরি করে নিজেদের আচরণের ব্যাপারে সঠিক সিদ্ধান্ত নিতে পারে।

শিশু অনুশাসনের বিভিন্ন পদ্ধতির মধ্যে সাংস্কৃতিক পার্থক্য লক্ষ্য করা যায়। লজ্জা দেওয়া হলো অনুশাসন এবং আচরণ সংশোধনের একটি ধরন। বিভিন্ন সংস্কৃতিতে বেড়ে ওঠা শিশুরা অনুশাসন এবং লজ্জাকে আলাদা আলাদা ভাবে অনুভব করে।&#x5B;*[[উইকিপিডিয়া:তথ্যসূত্র প্রয়োজন|<span title="This claim needs references to reliable sources. (August 2022)">তথ্যসূত্র প্রয়োজন</span>]]* &#x5D; এটি সাধারণত সমাজ ব্যক্তিগত স্বাতন্ত্র্য নাকি সমষ্টিগত ঐক্যকে বেশি গুরুত্ব দেয় তার ওপর।

## ইতিহাস
ঐতিহাসিক গবেষণা থেকে জানা যায় যে সময়ের সাথে সাথে অনুশাসনের পদ্ধতিতে অনেক ব্যক্তিগত পার্থক্য দেখা গিয়েছে।

### মধ্যযুগীয় সময়
এক্সেটার বিশ্ববিদ্যালয়ের নিকোলাস ওরম মনে করেন যে মধ্যযুগে আইনি বিষয়ে শিশুদের বড়দের থেকে আলাদাভাবে দেখা হতো। বড়দের ওপর হওয়া সহিংসতার মতো শিশুদের ওপর হওয়া সহিংসতা নিয়েও কর্তৃপক্ষ সমান চিন্তিত থাকত। তার প্রবন্ধ, *"মধ্যযুগীয় ইংল্যান্ডে শিশুকাল"* শীর্ষক তার প্রবন্ধে তিনি উল্লেখ করেছেন, "পুরো সমাজেই এমনকি সম্ভবত বাড়িতেও শারীরিক শাস্তি চালু ছিল। তবে সমাজ সমালোচকরা কঠোর অনুশাসনের চেয়ে শিশুদের বেশি আসকারা দেওয়ার জন্যই বাবা-মায়েদের সমালোচনা করতেন।" মুক্তির পথ খুঁজে পাওয়াই ছিল অনুশাসনের মূল লক্ষ্য এবং বাবা-মায়েরা চাইতেন তাদের সন্তানরা যেন স্বর্গে জায়গা পায়। চতুর্দশ শতকের শুরুর দিকের লন্ডনের একটি ঘটনায় দেখা যায়, জল বহন করা এক ছেলেকে যখন এক রাঁধুনি ও এক কেরানি মারধর করছিল, তখন প্রতিবেশীরা হস্তক্ষেপ করেন। এতে ধস্তাধস্তি হয় এবং শেষ পর্যন্ত নির্যাতনকারীদের দমন করা হয়। প্রতিবেশীরা ছেলেটিকে চিনতেন না। তবু শারীরিক হামলার শিকার হওয়া সত্ত্বেও তারা তার পক্ষেই দাঁড়িয়েছিলেন। পরে রাঁধুনি ও কেরানি ক্ষতিপূরণের মামলা করলে প্রতিবেশীরা নিজেদের কাজের পক্ষে অনড় থাকেন।

### ঔপনিবেশিক সময়কাল
যুক্তরাষ্ট্রের ঔপনিবেশিক যুগে *ঔপনিবেশিক উইলিয়ামসবার্গ জার্নালের* লেখক ডেভিড রবিনসনের মতে, অভিভাবকেরা খেলনার মতো জিনিস দিয়ে শিশুদের আনন্দ দেওয়ার সুযোগ পেতেন। রবিনসন জানান, এমনকি পিউরিটানরাও তাদের ছোট শিশুদের স্বাধীনভাবে খেলাধুলা করতে দিতেন। তবে বড় শিশুদের কাছ থেকে আশা করা হতো, তারা দ্রুত প্রাপ্তবয়স্কদের কাজ ও দায়িত্ব গ্রহণ করবে। এর মাধ্যমে তাদের দৈনন্দিন জীবনের কঠোর প্রয়োজন মেটাতে হতো। ছোটখাটো ভুলের জন্য কঠোর শাস্তি দেওয়ার চল ছিল খুব সাধারণ। নিয়মিত মারধর এবং অন্যান্য শারীরিক শাস্তি দেওয়া হতো। এমনকি একজন আইনপ্রণেতা শিশুদের দুর্ব্যবহারের জন্য মৃত্যুদণ্ডেরও প্রস্তাব দিয়েছিলেন।

### গৃহযুদ্ধের আগের এবং পরের সময়
স্টেসি প্যাটনের মতে, আফ্রিকান আমেরিকান পরিবারগুলোতে শারীরিক শাস্তির প্রচলন শুরু হয়েছিল মার্কিন যুক্তরাষ্ট্রে দাসত্বের যুগে বাবা-মা এবং পরিবারের সদস্যদের দেওয়া শাস্তি থেকে ইউরোপীয়রা তাদের শিশুদের ওপর শারীরিক অনুশাসন ব্যবহার করত। কিন্তু প্যাটনের মতে, পশ্চিম আফ্রিকা এবং উত্তর আমেরিকার আদিবাসী সমাজে এটি সাধারণ ছিল না। দাসত্ব এবং গণহত্যার কারণে জীবন যখন কঠিন হয়ে ওঠে, তখনই এটি বেশি ছড়িয়ে পড়ে। এই কারণে প্যাটেন যুক্তি দেন যে "পশ্চিম আফ্রিকার সাংস্কৃতিক রীতিনীতি সহিংসভাবে দমন করার" ফলে তাদের ঐতিহ্যবাহী লালন-পালন পদ্ধতি টিকিয়ে রাখা সম্ভব হয়নি। অভিভাবকদের ওপর প্রত্যাশা ও চাপ ছিল, যাতে তারা তাদের সন্তানদের শ্বেতাঙ্গদের সামনে নির্দিষ্ট ভঙ্গি ও আচরণে চলতে শেখান। একই সঙ্গে শিশুদের এমন এক বাস্তবতার জন্য প্রস্তুত করা হতো, যেখানে দাসত্বের সঙ্গে জড়িত শারীরিক, যৌন ও মানসিক সহিংসতা এবং অমানবিক আচরণ ছিল স্বাভাবিক। যদিও মুক্তি ঘোষণাপত্র দাসপ্রথার অবসান ঘটায়, তবু দক্ষিণের কিছু মানুষ আশা করত যে প্রাক্তন দাসেরা আগের মতোই আনুগত্য ও আচরণ বজায় রাখবে। প্যাটন বলেন, কৃষ্ণাঙ্গ অভিভাবকেরা এই ভয়ে সন্তানদের শারীরিক শাস্তি দিতে থাকেন যে, তা না করলে তারা ও তাদের পরিবার সহিংসতা ও বৈষম্যের শিকার হতে পারে। তার মতে, এই ধরনের অভিভাবকত্ব আজও প্রচলিত।

### বাইবেলীয় দৃষ্টিভঙ্গি
হিতোপদেশ বইটির বেশ কিছু পংক্তিতে শিশুদের অবহেলা না করে বা তাদের উচ্ছৃঙ্খল হতে না দিয়ে শাসন করার গুরুত্বের কথা বলা হয়েছে। বাইবেলের আরও অনেক অংশের মতো এই পংক্তিগুলোর অর্থ নিয়েও নানা মুনির নানা মত রয়েছে। কেউ একে আক্ষরিক অর্থে দেখেন, আবার কেউ রূপক হিসেবে দেখেন। সবথেকে বেশি ব্যবহৃত উদ্ধৃতিটি হলো হিতোপদেশ ১৩:২৪ থেকে নেওয়া: "যে তার লাঠি ব্যবহার করে না সে তার ছেলেকে ঘৃণা করে, কিন্তু যে তাকে ভালোবাসে সে তাকে সময়মতো শাসন করে।" (কিং জেমস সংস্করণ।) 'লাঠি'র উল্লেখ আছে এমন আরও কিছু পংক্তি হলো হিতোপদেশ ২৩:১৪, "তুমি তাকে লাঠি দিয়ে মারবে এবং তার আত্মাকে নরক থেকে রক্ষা করবে," এবং হিতোপদেশ ২৯:১৫, "লাঠি এবং শাসন জ্ঞান দান করে, কিন্তু যে শিশুকে নিজের মতো ছেড়ে দেওয়া হয় সে তার মায়ের লজ্জা বয়ে আনে।"

যদিও বাইবেলের এই শিক্ষাগুলো কয়েকশ বছর ধরে নানাভাবে বলা হয়েছে, তবে আধুনিক কালের প্রচলিত কথা "শাসন না করলে সন্তান নষ্ট হয়"  কথাটি প্রথম ব্যবহার করেন স্যামুয়েল বাটলার। তিনি ১৬৬৩ সালে প্রকাশিত তার *হুডিব্রাস* নামক একটি ব্যঙ্গাত্মক বীরত্বগাথা কবিতায় এটি লিখেছিলেন। হিতোপদেশ ১৩:২৪-এর আধুনিক ইংরেজি সংস্করণের অর্থ হলো: ‘যদি আপনি আপনার সন্তানদের ভালোবাসেন তবে আপনি তাদের সংশোধন করবেন; যদি আপনি তাদের না ভালোবাসেন, তবে আপনি তাদের সংশোধন করবেন না’।

### মধ্যযুগীয় দৃষ্টিভঙ্গি
থাম্ব|170x170পিক্সেল|মধ্যযুগীয় স্কুলছাত্র খালি নিতম্বে কুঁকড়ে আছে
মধ্যযুগের অভিভাবকেরা সন্তানদের গড়ে তোলার ক্ষেত্রে মূলত বাইবেলের নির্দেশগুলোই মেনে চলতেন। বকাঝকা করাকে সেই সময় খুব একটা কার্যকর মনে করা হতো না এবং সন্তানকে অভিশাপ দেওয়া খুব খারাপ কাজ হিসেবে গণ্য করা হতো। সাধারণভাবে বলতে গেলে, শারীরিক শাস্তি দেওয়া হতো আচরণ ঠিক করার জন্য একটি সুশৃঙ্খল পদক্ষেপ হিসেবে, কোনো কারণ ছাড়াই মারধর করার জন্য নয়। তখন শারীরিক শাস্তি ছিল একটি অতি সাধারণ বিষয়। মধ্যযুগের পৃথিবী ছিল বেশ বিপজ্জনক এবং সেই পরিবেশে বেঁচে থাকার জন্য একটি শিশুকে তৈরি করতে কঠোর ব্যবস্থার প্রয়োজন হতো। কোনো কাজের যে ফল ভোগ করতে হয়, তা বোঝানোর মধ্যযুগীয় উপায় ছিল ব্যথা বা যন্ত্রণা দেওয়া।

### জন লকের প্রভাব
১৬৯০ সালে ইংরেজ চিকিৎসক এবং দার্শনিক জন লক তার " *এসে কনসার্নিং হিউম্যান আন্ডারস্ট্যান্ডিং*  গ্রন্থে যুক্তি দিয়েছিলেন যে জন্মের সময় একটি শিশু একটি পরিষ্কার শ্লেট বা সাদা খাতার মতো (ট্যাবুলা রাসা) থাকে এবং সে জন্মগতভাবে পাপী হয়ে জন্মায় না। ১৬৯৩ সালে তার লেখা *"সাম থটস কনসার্নিং এডুকেশন"* তিনি পরামর্শ দিয়েছিলেন যে বাবা-মায়ের কাজ হলো শিশুর শরীর এবং মনের অভ্যাসগুলোকে এমনভাবে গড়ে তোলা যাতে তার বিচারবুদ্ধি বা যুক্তি দেওয়ার ক্ষমতা তৈরি হয়। তিনি আরও বলেন যে বাবা-মায়েরা মারধরের বদলে ভালো আচরণের জন্য শিশুদের প্রশংসা বা সম্মান দিতে পারেন এবং খারাপ আচরণের জন্য তাদের স্নেহ বা ভালোবাসা সরিয়ে নিয়ে শাসন করতে পারেন।

### বিংশ শতাব্দী
বিংশ শতাব্দীর শুরুর দিকে শিশু লালন-পালন বিশেষজ্ঞরা শৈশব নিয়ে অতি-আবেগী বা রোমান্টিক ধারণা ছেড়ে দিয়েছিলেন। তারা বরং শিশুদের সঠিক অভ্যাস তৈরির মাধ্যমে অনুশাসন শেখানোর পরামর্শ দেন। ১৯১৪ সালে মার্কিন চিলড্রেন ব্যুরোর একটি পুস্তিকা, যার নাম ছিল *ইনফ্যান্ট কেয়ার*, এসেখানে কঠোর নিয়ম মেনে চলার ওপর জোর দেওয়া হয়। এমনকি বাবা-মাদের তাদের বাচ্চাদের সাথে না খেলার জন্য সাবধান করা হয়।&#x5B;*[[উইকিপিডিয়া:তথ্যসূত্র প্রয়োজন|<span title="This claim needs references to reliable sources. (December 2010)">তথ্যসূত্র প্রয়োজন</span>]]*&#x5D; ১৯২৪ সালে জন বি. ওয়াটসন তার *বিহেভিয়ারিজম* বইতে দাবি করেন যে বাবা-মায়েরা শিশুদের সহজেই সঠিক ছাঁচে গড়ে তুলতে পারেন। এর জন্য ভালো আচরণের জন্য পুরস্কার এবং খারাপ আচরণের জন্য শাস্তির ব্যবস্থা করতে হবে। এছাড়া খাবার, ঘুম এবং অন্যান্য শারীরিক কাজের জন্য একদম সঠিক সময়সূচী মেনে চলতে হবে।

যদিও ১৯৩০-এর দশকের শুরু থেকেই এই নীতিগুলো বাতিল হতে শুরু করে। ১৯৪৬ সালে শিশুরোগ বিশেষজ্ঞ বেঞ্জামিন স্পকের সাড়া জাগানো বই  *"বেবি অ্যান্ড চাইল্ড কেয়ার* " পুরোপুরি বর্জন করা হয়। তিনি বাবা-মাদের নিজেদের সহজাত বুদ্ধির ওপর ভরসা করতে বলেন। তিনি শিশুকে একজন বিচারবুদ্ধিসম্পন্ন এবং বন্ধুত্বপূর্ণ মানুষ হিসেবে দেখার পরামর্শ দেন। ডক্টর স্পক ১৯৫৭ সালে তার প্রথম সংস্করণটি সংশোধন করেন। সেখানে তিনি বাবা-মায়ের নিয়ন্ত্রিত অনুশাসনের ওপর বেশি জোর দেন। কিন্তু ১৯৬০ এবং ১৯৭০-এর দশকের তরুণদের বিদ্রোহের সময় রক্ষণশীল সমালোচকরা তার এই জনপ্রিয় বইটিকে দায়ী করেন। তাদের দাবি ছিল যে এই বইটির দৃষ্টিভঙ্গি ছিল অতিরিক্ত "প্রশ্রয়মূলক"।

এই শতাব্দীর শেষার্ধে অভিভাবক ব্যবস্থাপনা প্রশিক্ষণ পদ্ধতিটি তৈরি করা হয়। বিভিন্ন পরীক্ষামূলক গবেষণায় দেখা গেছে যে শিশুদের উচ্ছৃঙ্খল আচরণ কমাতে এই পদ্ধতিটি বেশ কার্যকর।

১৯৬০ এবং ১৯৭০-এর শুরুর দিকের সেই শিথিল বা প্রশ্রয়মূলক ধারার পর মার্কিন ইভানজেলিকাল খ্রিস্টান জেমস ডবসন সমাজে আবার রক্ষণশীলতা ফিরিয়ে আনতে চেয়েছিলেন। তিনি আট বছর বয়স পর্যন্ত শিশুদের চড়-থাপ্পড় মারার পক্ষে মত দেন। ডবসনের এই অবস্থানটি বেশ বিতর্কিত। ১৯৮৫ সালের শুরুর দিকেই *দ্য নিউ ইয়র্ক টাইমস* জানিয়েছিল যে "বেশিরভাগ শিশু বিশেষজ্ঞ বর্তমানে শারীরিক শাস্তিকে সমর্থন করেন না।"

## শারীরিক শাস্তি
অনেক সংস্কৃতিতেই ঐতিহাসিকভাবে বাবা-মায়েদের তাদের সন্তানদের চড়-থাপ্পড় মারার অধিকার ছিল। নিউজিল্যান্ডে ২০০৬ সালের একটি গবেষণায় দেখা গেছে যে ১৯৭০ এবং ১৯৮০-র দশকে শিশুদের শারীরিক শাস্তি দেওয়া খুবই সাধারণ ব্যাপার ছিল। সেই গবেষণার নমুনায় দেখা গেছে যে ৮০ শতাংশ মানুষ শৈশবের কোনো না কোনো সময়ে বাবা-মায়ের কাছ থেকে শারীরিক শাস্তি পাওয়ার কথা জানিয়েছেন। এদের মধ্যে ২৯ শতাংশ জানিয়েছেন যে তাদের খালি হাতে মারা হয়েছে। তবে ৪৫ শতাংশের ক্ষেত্রে কোনো বস্তু দিয়ে আঘাত করা হয়েছিল এবং ৬ শতাংশের ওপর গুরুতর শারীরিক নির্যাতন করা হয়েছিল। গবেষণায় দেখা গেছে যে বাবাদের মাধ্যমেই সাধারণত এই অতিরিক্ত শারীরিক শাস্তি আসত। অনেক সময় নিতম্ব বা হাত-পায়ের বদলে বাচ্চার মাথা বা শরীরের মাঝের অংশে আঘাত করা হতো।

সাম্প্রতিক বছরগুলোতে মানুষের দৃষ্টিভঙ্গি বদলেছে। বিশেষ করে ইউরোপের দেশগুলোতে আইন তৈরির সময় শারীরিক শাস্তির ব্যাপারে অনেক বেশি অনীহা দেখা যাচ্ছে। ২০১৭ সালের ডিসেম্বর পর্যন্ত তথ্য অনুযায়ী, বিশ্বের ৫৬টি দেশে বাড়িতে সন্তানদের শারীরিক শাস্তি দেওয়া নিষিদ্ধ করা হয়েছে। এই দেশগুলোর বেশিরভাগই ইউরোপ এবং ল্যাটিন আমেরিকার। ১৯৬৬ সালে সুইডেন প্রথম এই প্রথা বন্ধ করে। সরকারি তথ্য অনুযায়ী, ১৯৬০-এর দশকে যেখানে ৯০ শতাংশেরও বেশি শিশু বাবা-মায়ের হাতে মার খেত, ২০১০ সাল নাগাদ সুইডেনে সেই সংখ্যা কমে মাত্র ১০ শতাংশে দাঁড়িয়েছে। সুইডেনের আইনে চড় মারার জন্য সরাসরি কোনো আইনি শাস্তির ব্যবস্থা নেই। তবে এই আইন সমাজকর্মীদের নির্দেশ দেয় যাতে তারা সমস্যাগ্রস্ত পরিবারগুলোকে সহায়তা করেন।

ইউনিভার্সিটি অফ নিউ হ্যাম্পশায়ারের মারে এ. স্ট্রস ২০১৩ সালে একটি গবেষণা করেন। সেখানে দেখা গেছে যে বিভিন্ন সংস্কৃতির যেসব শিশুদের চড়-থাপ্পড় মারা হয়েছে, তারা বড় হয়ে অন্য শিশুদের তুলনায় বেশি অপরাধ করেছে। বাবা-মায়ের সাথে সন্তানের সম্পর্ক যেমনই হোক না কেন, এই ফলাফলে কোনো বদল দেখা যায়নি।

উত্তর আমেরিকা, ব্রিটেন, অস্ট্রেলিয়া এবং ইংরেজিভাষী বিশ্বের বেশিরভাগ দেশে শারীরিক শাস্তি নিয়ে বিতর্ক ক্রমাগত বাড়ছিল। তবুও ২০১২ সাল পর্যন্ত মার্কিন যুক্তরাষ্ট্রের ৫০টি অঙ্গরাজ্যেই বাবা-মায়ের দেওয়া সীমিত শারীরিক শাস্তি বৈধ ছিল। সেই বছর ডেলাওয়্যার প্রথম এমন একটি আইন পাশ করে যেখানে শিশুর "শারীরিক আঘাত" বলতে শারীরিক অবস্থার যেকোনো ক্ষতি বা ব্যথার কথা বলা হয়।

## সাংস্কৃতিক পার্থক্য
অনেক লেখকই অনুশাসন পদ্ধতি মূল্যায়নের ক্ষেত্রে সাংস্কৃতিক পার্থক্যের গুরুত্বের ওপর জোর দিয়েছেন। ক্লিনিক্যাল মনোবিজ্ঞানী ডায়ানা বামরিন্ড যুক্তি দিয়েছেন যে, "সাংস্কৃতিক প্রেক্ষাপটই মূলত শারীরিক শাসনের অর্থ এবং তার পরিণাম নির্ধারণ করে দেয়..."।

শিশু অনুশাসন প্রায়ই সাংস্কৃতিক পার্থক্যের দ্বারা প্রভাবিত হয়। বহু পূর্বাঞ্চলীয় সমাজে সমষ্টিবাদের ধারণাকে বেশি গুরুত্ব দেওয়া হয়। এসব সমাজে ব্যক্তির চেয়ে সামাজিক সামঞ্জস্য এবং গোষ্ঠীর স্বার্থকে অগ্রাধিকার দেওয়া হয়। যেসব পরিবার সমষ্টিবাদে বিশ্বাসী, তারা বাচ্চার আচরণ বদলানোর জন্য অনেক সময় তাকে লজ্জা দেওয়ার পদ্ধতি ব্যবহার করে। এর মধ্যে থাকে অন্য বাচ্চাদের সাথে সামাজিক তুলনা করা এবং বাচ্চার মনে দোষী হওয়ার অনুভূতি জাগিয়ে তোলা। শিশুর নৈতিক উন্নতি এবং সামাজিক সচেতনতা বাড়ানোর জন্য অভিভাবক বা বড়রা অনেক সময় তার আচরণের সাথে তার সমবয়সীদের তুলনা করতে পারেন।

অন্যদিকে অনেক পশ্চিমা সমাজে ব্যক্তিবাদের ওপর বেশি জোর দেওয়া হয়। এই সমাজগুলো সাধারণত স্বাধীনভাবে বেড়ে ওঠা এবং আত্মসম্মানকে বেশি মূল্য দেয়। কোনো শিশুকে শাসন করার জন্য তাকে অন্য ভালো আচরণ করা শিশুদের সাথে তুলনা করা ব্যক্তিবাদী সমাজের মূল্যবোধের পরিপন্থী। কারণ তারা শিশুর আত্মসম্মান বজায় রাখাকেই বেশি গুরুত্ব দেয়। ব্যক্তিবাদী সমাজে বেড়ে ওঠা শিশুদের আচরণ সংশোধনের জন্য যদি লজ্জা দেওয়া হয়, তবে তাদের মনে অপরাধবোধ জন্মানোর সম্ভাবনা অনেক বেশি থাকে। তবে সমষ্টিবাদী সমাজের ক্ষেত্রে লজ্জা দেওয়াকে ইতিবাচকভাবে দেখা হয়। তাদের মতে, এতে আত্মসম্মানে আঘাত না করেই নিজেকে উন্নত করার সুযোগ তৈরি হয়।&#x5B; *[[উইকিপিডিয়া:তথ্যসূত্র প্রয়োজন|<span title="This claim needs references to reliable sources. (August 2022)">তথ্যসূত্র প্রয়োজন</span>]]* &#x5D;

## অভিভাবকত্বের ধরণ
বাবা-মায়েরা সন্তানদের শাসন করার জন্য বিভিন্ন ধরনের পদ্ধতি অভিভাবকত্বের ধরণ ব্যবহার করেন। গবেষকরা মূলত চার ধরনের লালন-পালন পদ্ধতি শনাক্ত করেছেন: সহমর্মী ও দৃঢ় কঠোর ও নিয়ন্ত্রণকারী, অতিরিক্ত প্রশ্রয়দাতা এবং উদাসীন।

***কর্তৃত্বপরায়ণ বাবা-মা*** এই ধরনের বাবা-মায়েরা যেমন স্নেহশীল হন, তেমনি আবার শাসনের ব্যাপারেও যথেষ্ট দৃঢ় থাকেন। তারা যুক্তিনির্ভর এবং সুনির্দিষ্ট বিষয়ের ওপর ভিত্তি করে শাসন করেন। এখানে শিশুর নিজের লক্ষ্য নিজে স্থির করার ক্ষমতার ওপর জোর দেওয়া হয়। তারা শিশুর স্বায়ত্তশাসন এবং নিজের পথ বেছে নেওয়ার বিষয়টিকে খুব গুরুত্ব দেন। তবে শিশুর আচরণের চূড়ান্ত দায়িত্ব তারা নিজেদের ওপরই রাখেন।

***কর্তৃত্ববাদী বাবা-মা*** হলেন এই ধরনের বাবা-মায়েরা শাস্তিমূলক এবং কঠোর শাসন পদ্ধতি ব্যবহার করেন। তারা সব সময় বাচ্চার বাধ্য থাকা এবং নিয়ম মেনে চলার ওপর সবথেকে বেশি জোর দেন। এই বাবা-মায়েরা বিশ্বাস করেন যে সন্তানদের দেখভাল করা তাদের দায়িত্ব। কিন্তু কীভাবে তা করলে সবথেকে ভালো হবে, সে বিষয়ে সন্তানদের কিছু বলার কোনো অধিকার নেই। তারা মনে করেন বড়দের অভিজ্ঞতা আছে বলে তারা জানেন যে শিশুর জন্য কী সবথেকে ভালো। তাই শিশুর ইচ্ছার চেয়ে বড়দের মতামতই এখানে বেশি প্রাধান্য পায়। তারা মনে করেন যে শিশুরা কী চায় তা বুঝতে পারলেও, তাদের জন্য আসলে কী ভালো তা সব সময় তারা বুঝতে পারে না।

***সহানুভূতিশীল বাবা-মা*** এই ধরনের বাবা-মায়েরা শিশুর প্রতিটি বিষয়ে খুব সাড়া দেন কিন্তু তাদের ওপর তেমন কোনো দাবি বা নিয়ম চাপিয়ে দেন না। তারা মূলত শিশুর খুশি নিয়েই বেশি চিন্তিত থাকেন। শাসনের ক্ষেত্রে তারা সব কিছু মেনে নেওয়ার মতো নমনীয় মনোভাব দেখান এবং কিছুটা নিষ্ক্রিয় থাকেন।

***উদাসীন বাবা-মা*** এই ধরনের বাবা-মায়েরা শিশুর প্রতি খুব একটা আগ্রহ দেখান না এবং তাদের ওপর কোনো দায়িত্বও দেন না। তারা বাচ্চার পেছনে যতটা সম্ভব কম সময় এবং শক্তি খরচ করার চেষ্টা করেন। অনেক সময় তারা বাচ্চার প্রতি বেশ অবহেলাও করতে পারেন। তারা সন্তানদের কাছ থেকে খুব কমই কিছু আশা করেন। উদাহরণ হিসেবে বলা যায়, তারা খুব কমই সন্তানদের কোনো কাজ বা দায়িত্ব দেন। সাধারণত তারা সন্তানদের জীবনে খুব একটা জড়িত থাকেন না। তারা বিশ্বাস করেন, সন্তানদের নিজেদের জীবন নিজের মতো করে বাঁচতে দেওয়া উচিত, যেখানে অভিভাবকের নিয়ন্ত্রণ যতটা সম্ভব কম থাকবে।

## অশারীরিক অনুশাসন
শারীরিক নয় এমন অনুশাসন বলতে শাস্তিমূলক এবং অ-শাস্তিমূলক উভয় পদ্ধতিকেই বোঝায়। তবে এটি মারধর বা চড়-থাপ্পড়ের মতো কোনো শারীরিক শাস্তির বদলে কথা বলা বা মৌখিক উপায়ে শাসন করাকে গুরুত্ব দেয়। তাই কোনো একটি নির্দিষ্ট পদ্ধতিকে একমাত্র পথ হিসেবে ধরা হয় না। মধ্যবিত্ত এবং উচ্চবিত্ত পরিবারগুলোতে প্রচলিত সুপরিকল্পিত লালন-পালন পদ্ধতিতে সাধারণত এই ধরণের অ-শারীরিক অনুশাসন ব্যবহার করা হয়। এটি এমন এক লালন-পালন পদ্ধতি যেখানে বাবা-মায়ের অনেক বেশি সম্পৃক্ততা থাকে এবং শাসনের মাধ্যম হিসেবে যুক্তি দেখানো বা সমঝোতা করার মতো উপায়গুলো ব্যবহার করা হয়।

### টাইম-আউট
শিশু অনুশাসনের একটি সাধারণ পদ্ধতি হলো কোনো খারাপ আচরণের পর শিশুকে পরিবার বা দল থেকে দূরে সরিয়ে রাখা। শিশুদের হয়তো ঘরের কোণায় দাঁড়িয়ে থাকতে বলা হয় ("কর্নার টাইম") অথবা কিছু সময়ের জন্য তাদের নিজেদের ঘরে পাঠিয়ে দেওয়া হয় (রুম টাইম)। টাইম-আউট পদ্ধতিতে একটি শিশুকে কয়েক মিনিট বা সামান্য কিছু সময়ের জন্য আলাদা করে রাখা হয়। এর উদ্দেশ্য হলো খুব বেশি উত্তেজিত হয়ে পড়া একটি শিশুকে শান্ত হওয়ার সুযোগ দেওয়া।
ডান|থাম্ব|250x250পিক্সেল|''টাইম-আউট'', কার্ল লারসনের আঁকা ছবি
আবার কোনো কোনো বিশেষজ্ঞ মনে করেন যে টাইম-আউট হলো বাবা-মায়ের জন্য একটি বিরতি। এই সময়ে তারা বাচ্চার আচরণের প্রতি নিজেদের রাগ কমিয়ে শাসনের একটি সঠিক পরিকল্পনা করার সুযোগ পান।

কেউ যদি শাসনের কৌশল হিসেবে টাইম-আউট ব্যবহার করতে চান, তবে তাকে অবশ্যই আবেগহীন থাকতে হবে এবং বাচ্চার অনাকাঙ্ক্ষিত আচরণের ক্ষেত্রে সব সময় একই নিয়ম মেনে চলতে হবে। শিশুর মেজাজ বা স্বভাব বিবেচনা করার পাশাপাশি বিশেষজ্ঞরা পরামর্শ দেন যে টাইম-আউটের সময়সীমা বাচ্চার বয়সের ওপর নির্ভর করা উচিত। উদাহরণস্বরূপ, বাচ্চার প্রতি এক বছর বয়সের জন্য এক মিনিট করে টাইম-আউট দেওয়া উচিত। অর্থাৎ বাচ্চার বয়স যদি পাঁচ বছর হয়, তবে টাইম-আউট পাঁচ মিনিটের বেশি হওয়া উচিত নয়। অবশ্য কিছু গবেষণার ফলাফল বলছে যে এতে এই পদ্ধতির কার্যকারিতা খুব একটা বাড়ে না।

অনেক গবেষণার ওপর ভিত্তি করে বিভিন্ন গবেষক এবং পেশাদার সংস্থা টাইম-আউট ব্যবহারের পরামর্শ দিয়েছেন। তবে বেশ কয়েকজন অনুশাসন-বিরোধী বিশেষজ্ঞ কোনো ধরণের শাস্তি এমনকি টাইম-আউট ব্যবহারেরও বিপক্ষে মত দেন। এই লেখকদের মধ্যে রয়েছেন থমাস গর্ডন, আলফি কোন এবং আলেথা সোল্টার।

### গ্রাউন্ডিং
প্রাক-কিশোর এবং কিশোর-কিশোরীদের শাসনের আরেকটি সাধারণ পদ্ধতি হলো তাদের চলাফেরার স্বাধীনতা কমিয়ে দেওয়া। একে ইংরেজিতে "গ্রাউন্ডিং" বলা হয়। এর ফলে বাচ্চার চলাফেরা সীমিত করা হয় এবং অনেক সময় তাদের প্রিয় কাজগুলোও করতে দেওয়া হয় না। চলাফেরা সীমিত করার উদাহরণ হলো বাচ্চার বাড়ির বাইরে যাওয়া বন্ধ করে দেওয়া, তাকে নির্দিষ্ট একটি ছোট জায়গা বা শুধু নিজের শোবার ঘর আর বাথরুমে থাকতে বাধ্য করা। তবে স্কুল বা ধর্মীয় কাজে যাওয়া, চাকরি করা, ডাক্তার দেখানো বা বাড়ির দরকারি কাজ করার মতো জরুরি বিষয়গুলো এর আওতার বাইরে থাকে। পছন্দের কাজ বন্ধ করার মধ্যে আছে বন্ধুদের সাথে দেখা করতে না দেওয়া, ফোন বা যোগাযোগের অন্য কোনো উপায় ব্যবহার করতে না দেওয়া, গেম খেলা বন্ধ করা, বই বা খেলনা কেড়ে নেওয়া এবং টিভি দেখা বা গান শোনা নিষিদ্ধ করা।

### হট সস ব্যবহার
"**হটসসিং**", বা "**হট সসিং**" হবলতে শিশুর মুখে ঝাল সস দেওয়ার অভ্যাসকে বোঝায়। এটি শিশু নির্যাতনের হিসেবে গণ্য করা হয়। অনেক শিশু বিশেষজ্ঞ এবং মনোবিজ্ঞানী এই পদ্ধতির কঠোর বিরোধিতা করেন।

সাবেক শিশু তারকা লিসা হোয়েলচেল তার বই *ক্রিয়েটিভ কারেকশনে* এই পদ্ধতির সমর্থন করেছেন। তিনি দাবি করেন যে চড় মারার মতো প্রথাগত শারীরিক শাস্তির চেয়ে এটি বেশি মানবিক এবং কার্যকর। *গুড মর্নিং আমেরিকা* অনুষ্ঠানেও তিনি এই মত দেন। তিনি বলেন যে তার নিজের বাচ্চাকে বড় করার সময় অন্য সব উপায় কাজ না করলেও এই কৌশলটি সফল হয়েছিল। হোয়েলচেলের বইতে "খুব সামান্য" পরিমাণ সস ব্যবহারের পরামর্শ দেওয়া হয়েছে। এছাড়া ঝাল সসের বদলে লেবুর রস বা ভিনেগার ব্যবহারের কথাও বলা হয়েছে।

২০০১ *সালে টুডে'স ক্রিশ্চিয়ান ওম্যান* ম্যাগাজিনের একটি লেখাতেও এই পদ্ধতির কথা বলা হয়েছিল। সেখানে মাত্র "এক ফোঁটা" সস ব্যবহার করার পরামর্শ দেওয়া হয়েছিল এবং বিকল্প কিছু জিনিসের তালিকাও দেওয়া হয়েছিল।

এই প্রকাশনাগুলো হট সস ব্যবহারের প্রচলন বাড়িয়েছে বলে মনে করা হয়। তবে কেউ কেউ মনে করেন, এই অভ্যাসের উৎস যুক্তরাষ্ট্রের দক্ষিণাঞ্চলের সংস্কৃতির সঙ্গে যুক্ত। শিশু বিশেষজ্ঞ, মনোবিজ্ঞানী এবং শিশু কল্যাণ বিষয়ক পেশাজীবীদের মধ্যে এই বিষয়টি সুপরিচিত। যদি কোনো শিশু হট সসের উপাদানের প্রতি অ্যালার্জিক হয়, তাহলে তার জিহ্বা ও খাদ্যনালী ফুলে যেতে পারে। এতে শ্বাসরোধের ঝুঁকি তৈরি হয়।

### তিরস্কার
তিরস্কার বা বকাঝকা বলতে শিশুর নেতিবাচক আচরণ বা কাজের জন্য তাকে তিরস্কার করা বা সমালোচনা করাকে বোঝায়।

কিছু গবেষণার মতে বকাঝকা করা আসলে নেতিবাচক ফল দিতে পারে। কারণ বাচ্চার খারাপ কাজের দিকে বাবা-মায়ের মনোযোগ (তা নেতিবাচক হলেও) অনেক সময় সেই আচরণকে আরও উসকে দেয়।

## শাস্তিহীন অনুশাসন
যদিও নিয়ম-সম্পর্কিত আচরণকে ধারাবাহিকভাবে প্রভাবিত করার ক্ষেত্রে শাস্তি সীমিত মূল্যের হতে পারে, তবুও দেখা গেছে যে অ-শাস্তিমূলক শৃঙ্খলা কৌশলগুলি তাদের মাতৃভাষা আয়ত্ত করতে শুরু করা শিশুদের উপর বেশি প্রভাব ফেলে।  শাস্তিহীন অনুশাসন (যা সহানুভূতিশীল অনুশাসন এবং ইতিবাচক অনুশাসন নামেও পরিচিত) হলো সন্তান লালন-পালনের এমন একটি পদ্ধতি যেখানে কোনো ধরনের শাস্তি ব্যবহার করা হয় না। এটি আসলে ভালোবাসা দিয়ে সঠিক পথ দেখানো। এর জন্য প্রয়োজন বাবা-মায়ের সাথে সন্তানের একটি মজবুত সম্পর্ক, যাতে শিশুটি ভয়ভীতি বা শাস্তির বদলে নম্র নির্দেশে সাড়া দেয়। ডক্টর লরা মার্কহামের মতে, সবথেকে কার্যকর অনুশাসন কৌশল হলো এটি নিশ্চিত করা যেন আপনার সন্তান আপনাকে খুশি করতে চায়।

শাস্তিহীন অনুশাসন পদ্ধতিতে কোনো সুবিধা আদায় করার জন্য দেওয়া "কারসাজিমূলক" পুরস্কারের ব্যবস্থাগুলোকেও বাদ দেওয়া হয়েছে। এর বদলে "গণতান্ত্রিক আলাপ-আলোচনা" এবং বাবা-মায়ের সাথে সন্তানের যোগাযোগ আরও গভীর করার মাধ্যমে শিশুর আচরণ গড়ে তোলা হয়। এর পেছনের যুক্তিটি হলো এই যে শাস্তিমূলক ব্যবস্থা হয়তো সাময়িকভাবে সমস্যাযুক্ত আচরণ বন্ধ করতে পারে, কিন্তু এগুলো শিশুকে নিজে থেকে নিজের আচরণ পরিবর্তনের কোনো শিক্ষার সুযোগ দেয় না। টাইম-আউটের মতো শাস্তিগুলোকে অনেক সময় নির্বাসন বা অপমান হিসেবে দেখা হতে পারে। শাস্তি হিসেবে জোর করে কোনো ফলাফল চাপিয়ে দেওয়ার পরামর্শ দেওয়া হয় না। তবে যদি স্থায়ীভাবে কোনো ক্ষতির ঝুঁকি না থাকে, তবে স্বাভাবিকভাবে ঘটে যাওয়া ফলাফলগুলো বাচ্চার জন্য মূল্যবান শিক্ষার অভিজ্ঞতা হতে পারে।

ইইতিবাচক অনুশাসন হলো একাধারে অহিংস এবং শাস্তিহীন পদ্ধতি। ছোট শিশুদের ক্ষেত্রে সমালোচনা করা, নিরুৎসাহিত করা, কাজে বাধা বা প্রতিবন্ধকতা সৃষ্টি করা, দোষারোপ করা, লজ্জা দেওয়া, ব্যঙ্গ করা বা নিষ্ঠুর রসিকতা করা এবং শারীরিক শাস্তি দেওয়া হলো কিছু নেতিবাচক পদ্ধতি। যেকোনো বাবা-মা মাঝেমধ্যে এর মধ্যে কোনোটি করে ফেলতে পারেন। কিন্তু এগুলো নিয়মিত করলে শিশুর ব্যক্তিত্বে হীনম্মন্যতা বা নিচু আত্মসম্মানবোধ স্থায়ীভাবে গেঁথে যেতে পারে।

এই বিষয়ের লেখকদের মধ্যে রয়েছেন আলেথা সোল্টার, আলফি কোন, পাম লিও, হাইম জিনট, থমাস গর্ডন, লরেন্স জে. কোহেন এবং জন গটম্যান।

### অপরিহার্য দিকসমূহ
অতীতে সমাজে পরিবারগুলোর মধ্যে কঠোর অনুশাসনই ছিল সাধারণ নিয়ম। তবে মনোবিজ্ঞানীদের গবেষণায় কার্যকর অনুশাসনের নতুন নতুন রূপ সামনে এসেছে। ইতিবাচক অনুশাসন শাস্তি দেওয়ার বদলে শিশুর মনের হতাশা এবং খারাপ আচরণ কমানোর ওপর ভিত্তি করে কাজ করে। এই পদ্ধতির প্রধান মূলমন্ত্র হলো "সুবর্ণ নিয়ম", যার অর্থ হলো অন্যদের সাথে ঠিক তেমনই ব্যবহার করো যেমন ব্যবহার তুমি নিজের জন্য প্রত্যাশা করো। বাবা-মায়েরা সন্তানদের শাসন করার সময় এই নিয়মটি মেনে চলেন কারণ তারা বিশ্বাস করেন যে প্রথাগত শাসনের চেয়ে এইভাবে তাদের কথা বাচ্চাদের কাছে অনেক বেশি কার্যকরভাবে পৌঁছাবে। এই ধরণের অনুশাসনের ভিত্তি হলো শিশুদের নিজেদের সম্পর্কে ভালো বোধ করতে উৎসাহ দেওয়া। এর পাশাপাশি বাচ্চার সাথে বাবা-মায়ের সম্পর্ক এমনভাবে গড়ে তোলা হয় যাতে বাচ্চা নিজে থেকেই বাবা-মায়ের মন রক্ষা করে চলতে চায়। প্রথাগত শাসনে বাবা-মায়েরা বাচ্চাদের মনে ভয় ঢুকিয়ে দিতেন এবং নিজেদের কথা মানাতে তাদের লজ্জা দিতেন বা অপমান করতেন। ইতিবাচক অনুশাসনে বাবা-মায়েরা নেতিবাচক আচরণ এড়িয়ে চলেন এবং সঠিক যোগাযোগ ও নিঃস্বার্থ ভালোবাসা দেখানোর ওপর গুরুত্ব দেন। নিজেকে ভালোবাসার যোগ্য, গুরুত্বপূর্ণ এবং সবার পছন্দের মনে করা একটি শিশুর আত্মোপলব্ধির ওপর ইতিবাচক ও নেতিবাচক প্রভাব ফেলে। কোনো মানুষ যদি তাকে পছন্দ করে এবং ভালোবাসে, তবে শিশুটি নিজেকে গুরুত্বপূর্ণ মনে করবে। অন্যান্য গুরুত্বপূর্ণ দিকগুলো হলো শিশুর কাছ থেকে যৌক্তিক এবং বয়স অনুযায়ী প্রত্যাশা রাখা, তাকে পুষ্টিকর খাবার দেওয়া এবং পর্যাপ্ত বিশ্রামের ব্যবস্থা করা। এছাড়া তাকে পরিষ্কার নির্দেশ দেওয়া (যা হয়তো বারবার বলা লাগতে পারে), যেকোনো খারাপ আচরণের কারণ খুঁজে বের করে সেই অনুযায়ী প্রয়োজনীয় পরিবর্তন আনা এবং একটি রুটিন তৈরি করাও এর মধ্যে পড়ে। নিজের জীবনে কী ঘটছে তা জানতে পারলে শিশুদের জন্য সুবিধা হয়। খুব কঠোর নিয়ম না মেনেও যদি সারাদিনের কাজের ব্যাপারে আগে থেকে কিছুটা ধারণা থাকে, তবে তা শিশুর হতাশা এবং খারাপ আচরণ কমাতে সাহায্য করতে পারে।

### পদ্ধতি

#### প্রশংসা এবং পুরষ্কার
বি. এফ. স্কিনার স্কিনার যুক্তি দিয়েছিলেন যে, শিশু যখন কোনো খারাপ আচরণ করছে না, তখন স্রেফ স্বতঃস্ফূর্তভাবে তাদের কাজের প্রশংসা করা বা স্বীকৃতি দেওয়া ভালো আচরণ বজায় রাখার ক্ষেত্রে একটি শক্তিশালী মাধ্যম হিসেবে কাজ করে। খারাপ আচরণের বদলে ভালো আচরণের ওপর গুরুত্ব দিলে তা শিশুকে নির্দিষ্ট পরিস্থিতিতে সঠিক আচরণ করতে উৎসাহিত করবে। স্কিনারের মতে, অতীতে যে আচরণ প্রশংসার মাধ্যমে উৎসাহিত করা হয়েছে, একই বা কাছাকাছি পরিস্থিতিতে সেই আচরণের পুনরাবৃত্তি হওয়ার সম্ভাবনা বেশি থাকে।

অপারেন্ট কন্ডিশনিং বা সক্রিয় সাপেক্ষীকরণের ক্ষেত্রে 'শিডিউল অফ রিইনফোর্সমেন্ট' বা উৎসাহ দেওয়ার সময়সূচী হলো শেখার প্রক্রিয়ার একটি গুরুত্বপূর্ণ দিক। আমরা কখন এবং কত ঘনঘন একটি আচরণকে পুরস্কৃত করছি, তার ওপর সেই আচরণের স্থায়িত্ব এবং হার অনেকাংশে নির্ভর করে। এই সময়সূচীটি মূলত একটি নিয়ম যা বলে দেয় কোন কোন পরিস্থিতিতে একটি আচরণকে পুরস্কৃত বা উৎসাহিত করা হবে। কিছু ক্ষেত্রে প্রতিটি আচরণের পরেই হয়তো পুরস্কার দেওয়া হয়। আবার কখনও কোনো আচরণেই হয়তো উৎসাহ দেওয়া হয় না। পরিস্থিতি অনুযায়ী ইতিবাচক বা নেতিবাচক রিইনফোর্সমেন্ট ব্যবহার করা যেতে পারে। তবে উভয় ক্ষেত্রেই মূল লক্ষ্য হলো আচরণটিকে আরও দৃঢ় করা এবং ভবিষ্যতে সেই আচরণটি যাতে বারবার ঘটে তার সম্ভাবনা বাড়ানো। বাস্তব জীবনে সব সময় হয়তো প্রতিটি কাজের পরেই উৎসাহ দেওয়া সম্ভব হয় না। তবে যখন আপনি উদ্দেশ্যমূলকভাবে কোনো কাজ শেখানোর বা কোনো কাজকে আরও পোক্ত করার চেষ্টা করছেন (যেমন—শ্রেণিকক্ষে, খেলাধুলায় বা পশু প্রশিক্ষণের ক্ষেত্রে), তখন আপনি একটি নির্দিষ্ট সময়সূচী মেনে চলতে পারেন। নিচে যেমনটি দেখতে পাবেন, কিছু বিশেষ ধরণের প্রশিক্ষণের জন্য নির্দিষ্ট কিছু সময়সূচী সবথেকে বেশি কার্যকর। কোনো কোনো ক্ষেত্রে হয়তো শুরুতে এক ধরণের সময়সূচী অনুসরণ করা হয় এবং কাঙ্ক্ষিত আচরণটি শিখে ফেলার পর অন্য একটি সময়সূচী ব্যবহার করা হয়।

; অপারেন্ট কন্ডিশনিংয়ের উদাহরণ

**ইতিবাচক শক্তিবৃদ্ধি**: যখনই শিশুরা সহযোগিতা করে বা কোনো সমস্যার শান্তভাবে সমাধান করে, তখনই প্রশংসা, মনোযোগ বা ছোটখাটো উপহার দিয়ে সেই আচরণকে উৎসাহিত করতে হবে।

**শাস্তি**: শিশু যদি আক্রমণাত্মক আচরণ করে, তবে তৎক্ষণাৎ তাকে কোনো অপ্রীতিকর পরিণাম ভোগ করতে দিতে হবে (ঘরের কোণায় দাঁড় করিয়ে রাখা, জোরে "না" বলা এবং এর সাথে তার কোনো সুযোগ-সুবিধা কমিয়ে দেওয়া)।

**সুযোগ-সুবিধা কমিয়ে দেওয়া:** এর সবথেকে সাধারণ উদাহরণ হলো "টাইম-আউট"। শিশুকে অন্য মানুষদের থেকে আলাদা জায়গায় সরিয়ে নিয়ে তার মনোযোগ পাওয়ার সুযোগ বন্ধ করে দেওয়া হয়।

**নেতিবাচক শক্তিবৃদ্ধি :** এর একটি উদাহরণ হলো সুযোগ-সুবিধা কমানোর সাথে একে যুক্ত করা। কিছু সময় শিশুটি অন্যদের থেকে আলাদা থাকার অবস্থায় শান্ত ও সহযোগিতামূলক আচরণ করলে, তাকে আবার অন্যদের সঙ্গে ফিরিয়ে আনা হয়। এভাবে আলাদা করে রাখার বিষয়টি তুলে নেওয়াই কাঙ্ক্ষিত আচরণকে শক্তিশালী করে। অর্থাৎ সহযোগিতামূলক আচরণ।

**বিলুপ্তি:** কোনো আচরণকে স্রেফ এড়িয়ে চললে তা এক সময় বন্ধ হয়ে যায়। তবে মনে রাখবেন, শুরুতে যখন আপনি কোনো আচরণ এড়িয়ে চলবেন, তখন সেটি সাময়িকভাবে বেড়ে যেতে পারে। কোনো শিশু যখন জেদ ধরে বা অবাধ্য হয়, তখন পরিস্থিতি সামলানো বেশ কঠিন হতে পারে।

যেসব শিশু বাবা-মায়ের মনোযোগ পায় না, তারা মনোযোগ পাওয়ার জন্য প্রায়ই বিরক্তিকর বা বাজে আচরণ শুরু করে। উদাহরণ হিসেবে বলা যায়, কোনো শিশু মনোযোগ পাওয়ার জন্য চিৎকার করছে। অনেক সময় অভিভাবকেরা সঙ্গে সঙ্গে মনোযোগ দিয়ে অজান্তেই সেই খারাপ আচরণকে পুরস্কৃত করেন এবং সেটি আরও জোরদার হয়। অন্যদিকে, অভিভাবকেরা যদি অপেক্ষা করেন যতক্ষণ না শিশু শান্ত হয় এবং ভদ্রভাবে কথা বলে, তারপর সেই ভদ্র আচরণের জন্য মনোযোগ দেন, তাহলে ভালো আচরণটি উৎসাহ পায়।

#### স্বাভাবিক পরিণাম
স্বাভাবিক পরিণাম বলতে শিশুরা নিজের ভুল থেকে শিক্ষা নেওয়াকে বোঝায়। এই পদ্ধতিতে বাবা-মায়ের কাজ হলো কোন আচরণগুলো ঠিক নয় তা শিশুকে শেখানো। এর জন্য বাবা-মায়েরা শিশুকে ভুল করতে দেন এবং সেই কাজের ফলে যা ঘটার কথা, তাকে তা অনুভব করতে দেওয়া হয়। উদাহরণস্বরূপ, কোনো শিশু যদি স্কুলে টিফিন নিয়ে যেতে ভুলে যায়, তবে পরে তাকে ক্ষুধার্ত থাকতে হবে। স্বাভাবিক পরিণাম ব্যবহার করা স্বাভাবিক বৃদ্ধি বা অ্যাকমপ্লিশমেন্ট অফ ন্যাচারাল গ্রোথ তত্ত্বকে নির্দেশ করে। এটি মূলত শ্রমিক ও নিম্নবিত্ত পরিবারের লালন-পালন পদ্ধতি। এই পদ্ধতিতে শিশু এবং পরিবারের মধ্যে কিছুটা দূরত্ব বজায় রাখা হয়। শিশুদের কিছু নির্দিষ্ট নির্দেশ দেওয়া হয় এবং আশা করা হয় তারা কোনো অভিযোগ বা দেরি না করে তা পালন করবে। অবসরের সময়ে শিশুরা নিজেদের দায়িত্ব নিজেরাই সামলায়। বাবা-মায়ের প্রধান চিন্তা থাকে শিশুদের শারীরিক প্রয়োজনীয়তাগুলোর দিকে খেয়াল রাখা।

## গবেষণা

### অহিংস অনুশাসনের পদ্ধতি
অহিংস অনুশাসনের বিভিন্ন উপায়ের ওপর কারেন কোয়েল এবং ক্যাথরিন ওয়ার্ডের করা একটি পদ্ধতিগত পর্যালোচনা ২০২০ সালে প্রকাশিত হয়।  এই মেটা-গবেষণায় ২২৩টি পদ্ধতিগত পর্যালোচনা বিশ্লেষণ করা হয়। এতে ৩,৯২১টি মূল গবেষণার তথ্য অন্তর্ভুক্ত ছিল। পঞ্চাশটিরও বেশি অনুশাসন পদ্ধতির জন্য প্রাপ্ত গবেষণা-প্রমাণ সংক্ষেপে উপস্থাপন করা হয়।

অহিংস অভিভাবকত্বের উপকরণ বলতে এমন সব দক্ষতাকে বোঝানো হয়েছে, “যেগুলো শিশুর অনীহা, সহযোগিতার অভাব, সমস্যাজনক আচরণ বা আবেগের অস্থিরতা সামলাতে ব্যবহার করা যায়। পাশাপাশি উপযুক্ত আচরণ শেখানো ও সমর্থন করতেও এগুলো কাজে লাগে।” একে জবরদস্তিমূলক পদ্ধতির থেকে আলাদা করে দেখা হয়েছে। জবরদস্তিমূলক পদ্ধতিতে বড়রা ভয় দেখিয়ে, ধমক দিয়ে বা শাস্তি দিয়ে শিশুকে কোনো নির্দিষ্ট প্রতিক্রিয়া দিতে বাধ্য করার চেষ্টা করেন। দেখা গেছে যে এই ধরণের জবরদস্তিমূলক আচরণ শিশুদের মধ্যে আক্রমণাত্মক ভাব এবং আচরণের সমস্যা বাড়িয়ে দেয়।

কোয়েল এবং ওয়ার্ড লক্ষ্য করেছেন যে ইন্টারনেট এবং প্যারেন্টিং বইগুলোতে অনুশাসন সম্পর্কিত দক্ষতা নিয়ে তথ্য খুব সীমিত। অনেক সময় এই তথ্যগুলো ভুল এবং বিভ্রান্তিকরও হয়ে থাকে। "অনেক জায়গায় টাইম-আউট বা প্রশংসা এবং পুরস্কারের বিরুদ্ধে পরামর্শ দেওয়া হয়। অথচ বাস্তবে এগুলো গবেষণালব্ধ এবং প্রমাণিত পদ্ধতি। সঠিকভাবে ব্যবহার করলে এগুলো আচরণের ওপর ইতিবাচক প্রভাব ফেলে।" তারা একটি প্রমাণ-ভিত্তিক সরঞ্জাম বা টুলকিটের প্রয়োজনীয়তার ওপর জোর দিয়েছেন। এই তালিকায় এমন অনেক দক্ষতা থাকবে যেখান থেকে বাবা-মা এবং শিক্ষকরা পরিস্থিতি এবং নিজেদের সংস্কৃতির সাথে মানানসই পদ্ধতিটি বেছে নিতে পারবেন। এই মেটা-স্টাডিতে অনেকগুলো গবেষণালব্ধ অহিংস অনুশাসন পদ্ধতির কথা বলা হয়েছে। এমনকি গুরুতর আচরণগত সমস্যার ক্ষেত্রেও এর বেশ কিছু পদ্ধতি কার্যকর প্রমাণিত হয়েছে। কোয়েল এই সব পদ্ধতিকে পিস ডিসিপ্লিন মডেলে সাজিয়েছেন যা বিভিন্ন কৌশলের একটি সমাহার।

ইতিবাচক প্রভাব দেখাচ্ছে এমন কিছু নির্দিষ্ট সরঞ্জামের মধ্যে নিম্নলিখিতগুলি অন্তর্ভুক্ত রয়েছে।

* অভিভাবক ও সন্তানের মধ্যে **ভালো, উষ্ণ ও খোলামেলা যোগাযোগ**। বিশেষ করে এমন যোগাযোগ, যা শিশুকে নিজের কথা খুলে বলতে উৎসাহ দেয়। এর মধ্যে সক্রিয়ভাবে শোনা, খোলা ধরনের প্রশ্ন করা অন্তর্ভুক্ত হতে পারে। একই সঙ্গে অভিভাবকের পক্ষ থেকে বিচার করা, সমালোচনা করা বা এমন কোনো প্রতিক্রিয়া না দেখানো জরুরি, যা শিশুকে কথা বলা থেকে বিরত রাখে।
* **টাইম-ইন**। বাবা-মায়ের সাথে কাটানো এমন সময় যেখানে শারীরিক স্পর্শ থাকে এবং প্রচুর যত্ন, সহানুভূতি ও প্রশংসা প্রকাশ পায়।
* **অভিভাবকদের নজরদারি**। গবেষণায় দেখা গেছে, শুধু তদারকি বা নজর রাখাই নয়, শিশুর নিজের কথা বলা বা তথ্য জানানোও নজরদারির একটি গুরুত্বপূর্ণ অংশ। এটি আবারও অভিভাবক ও সন্তানের মধ্যে ভালো সম্পর্ক, উষ্ণ ও খোলামেলা যোগাযোগ এবং ভালোভাবে শোনার দক্ষতার গুরুত্ব তুলে ধরে।
* **প্রত্যাশা বা নিয়ম নির্ধারণ করা।**
* গ্রহণযোগ্য খেলনা, বস্তু বা কার্যকলাপ দিয়ে শিশুকে **বিভ্রান্ত করা** ।
* গ্রহণযোগ্য কোনো খেলনা, বস্তু বা কাজের মাধ্যমে **বাচ্চার মন অন্য দিকে সরিয়ে নেওয়া।**
* কোনো কাজ করতে শিশুকে **মনে করিয়ে দেওয়া বা উৎসাহ দেওয়া।**
* **আচরণ সম্পর্কে প্রতিক্রিয়া**।
* **প্রশংসা**।
* **পুরষ্কার**।
* **শিশুর সঙ্গে মিলেই লক্ষ্য নির্ধারণ করা।**
* **আত্মনিয়ন্ত্রণের ক্ষমতা গড়ে তুলতে সাহায্য করা।**
* **সমস্যা সমাধানের দক্ষতা বৃদ্ধি করা**। অনুশাসনের সমস্যাগুলো মেটানোর জন্য বাচ্চাদের সাথে মিলে কাজ করে এটি করা যেতে পারে। যেমন বাচ্চার রোজ সকালে স্কুলে যেতে দেরি হলে তাকে নিয়ে আলোচনায় বসা, সমাধানের উপায়গুলো নিয়ে ভাবনা-চিন্তা করা এবং সবাই মিলে সবথেকে ভালো উপায়টি বেছে নেওয়া।
* **সঠিক বিকল্প বেছে নেওয়ার সুযোগ**।
* **টাইম-আউট**। এটি দুই ধরণের হয়। একটি হলো আলাদা করে রাখা, যেমন বাচ্চা কাউকে আঘাত করলে তাকে কয়েক মিনিটের জন্য নিজের ঘরে থাকতে হবে। অন্যটি হলো আলাদা না করা, যেমন খেলনা নিয়ে ঝগড়া করলে বা ফোনের অপব্যবহার করলে সেই খেলনা বা ফোন কিছুক্ষণের জন্য নিয়ে নেওয়া। টাইম-আউট সাধারণত আক্রমণাত্মক বা অবাধ্য আচরণের ক্ষেত্রে ব্যবহার করা হয়। আক্রমণাত্মক আচরণের ক্ষেত্রে শিশুকে আলাদা রাখার প্রয়োজন হতে পারে। তবে অন্য পরিস্থিতিতে যেকোনো পদ্ধতিই কাজ করে বলে দেখা গেছে। টাইম-আউটের এই বৈচিত্র্য থেকে বোঝা যায় যে বাবা-মায়েরা তাদের এবং বাচ্চার প্রয়োজন অনুযায়ী এটি সাজিয়ে নিতে পারেন। কিছু উদাহরণ হলো—ঘরে কিছুক্ষণের জন্য আলাদা রাখা, খেলনা বা স্ক্রিন টাইম বা মনোযোগ থেকে সরিয়ে রাখা অথবা কোনো খেলায় সমস্যা করলে সেই খেলা থেকে কিছুক্ষণের জন্য বাদ দেওয়া। গবেষণায় দেখা গেছে যে টাইম-আউট শান্তভাবে প্রয়োগ করা উচিত, রুক্ষভাবে বা সন্তানকে প্রত্যাখ্যান করে নয়। বাবা-মায়ের সাথে বাচ্চার সম্পর্ক সাধারণত ভালো থাকলে এটি বেশি কাজে দেয় (টাইম-ইন দেখুন)।
* **আবেগ প্রশিক্ষণ** বা শিশুদের আবেগগত যোগাযোগের দক্ষতা শেখানো। এতে অভিভাবকেরা নিজেদের এবং সন্তানের জন্য আবেগ সম্পর্কিত শব্দভাণ্ডার গড়ে তোলেন। পাশাপাশি আবেগের অভিজ্ঞতাকে শেখানো ও সম্পর্ক গড়ার সুযোগ হিসেবে ব্যবহার করতে স্বচ্ছন্দ হন।

অন্যান্য আরও কিছু কারিগরি পদ্ধতির মধ্যে আছে আচরণের চুক্তি, রেসপন্স কস্ট বা সুবিধা কমিয়ে দেওয়া, দলগত ব্যবস্থা এবং সংশোধনমূলক বিচার ব্যবস্থা।

কোয়েল ও ওয়ার্ড মনে করেন, ইতিবাচক অভিভাবকত্বের উপকরণগুলো কার্যকরভাবে ব্যবহার করার জন্য অভিভাবকের সংবেদনশীল সাড়া দেওয়ার ক্ষমতা একটি মূল দক্ষতা। এই সাড়া দেওয়ার ক্ষমতার অর্থ হলো শিশুর প্রয়োজন ও আচরণগত সংকেতের দিকে মনোযোগ দিয়ে লক্ষ্য রাখা, এবং সেই অনুযায়ী উপযুক্ত অনুশাসনের পদ্ধতি বেছে নেওয়া। তারা উদাহরণ হিসেবে বলেন, যেসব শিশু আগে থেকেই উৎসাহিত ছিল, তাদের ক্ষেত্রে "পুরস্কার দিলে অনেক সময় ভেতরের প্রেরণা কমে যেতে পারে। তবে যেখানে প্রেরণা কম ছিল, সেখানে পুরস্কার ইতিবাচক প্রভাব ফেলেছে। বিশেষ করে এডিএইচডি আক্রান্ত শিশুদের ক্ষেত্রে পুরস্কারকে গুরুত্বপূর্ণ বলে দেখা গেছে।" এই দৃষ্টিভঙ্গি থেকে দেখলে, পুরস্কার দেওয়া বিষয়টি নিজে থেকে কোনো ভালো বা মন্দ উপায় নয়। বরং এটি বাচ্চার প্রয়োজন এবং আচরণের সাথে কতটা মানানসই, তার ওপর ভিত্তি করে বিচার করা উচিত।

শারীরিক শাস্তির বিকল্প হিসেবে এই দক্ষতাগুলো কতটা কার্যকর তা দেখার পাশাপাশি এগুলোর আরও কিছু গুরুত্বপূর্ণ এবং প্রায়ই দীর্ঘমেয়াদী ইতিবাচক প্রভাব লক্ষ্য করা গেছে। এর উদাহরণগুলোর মধ্যে রয়েছে: "স্কুলের কাজে বেশি আগ্রহ তৈরি হওয়া, পড়াশোনায় ভালো ফলাফল, সব কাজে অংশগ্রহণ, যোগাযোগ ও সামাজিক সম্পর্কের উন্নতি, ভালো আত্মনিয়ন্ত্রণ বা সেলফ-রেগুলেশন, উচ্চ আত্মসম্মান ও স্বাধীনতা এবং বিষণ্ণতা, আত্মহত্যা, মাদকাসক্তি, ঝুঁকিপূর্ণ যৌন আচরণ, আচরণগত সমস্যা, আক্রমণাত্মক মনোভাব ও অপরাধের হার কমে যাওয়া।" কোয়েল এবং ওয়ার্ড এই সিদ্ধান্তে পৌঁছেছেন যে, "যেহেতু এই পদ্ধতিগুলোর মাধ্যমে অনেক গুরুত্বপূর্ণ ইতিবাচক ফল পাওয়া যাচ্ছে, তাই শুধু সহিংসতা প্রতিরোধের জন্যই নয়, বরং শিশুর সঠিক বিকাশের জন্য এই পদ্ধতিগুলোর ব্যবহার প্রচার করা উচিত।"

## আরও দেখুন

* শাস্তিদান
* শিশুর বিকাশের আচরণগত বিশ্লেষণ
* ব্ল্যাব স্কুল
* ব্ল্যাঙ্কেট ট্রেনিং
* পরপীড়ন
* গ্র্যাজুয়েটেড ইলেকট্রনিক ডেসেলারেটর
* ন্যানি ৯১১
* প্যারেন্ট ম্যানেজমেন্ট ট্রেনিং
* পিনডাউন
* বিষাক্ত শিক্ষাবিদ্যা
* বিদ্যালয় অনুশাসন
* সুপারন্যানি
* আড়ি
* রাগের ঝাঁজ
* দ্য ফাইভ লাভ ল্যাঙ্গুয়েজেস অব চিলড্রেন
* মুখে সাবান দিয়ে ধোয়া
* শিশু অনুশাসন আইন
* শিশু নির্যাতন
  

## তথ্যসূত্র

## আরও পড়ুন

* চ্যাপম্যান, গ্যারি এবং ক্যাম্পবেল, রস (১৯৯৭)। ''শিশুদের ৫টি প্রেমের ভাষা'' । আইএসবিএন&nbsp; ( *[https://www.5lovelanguages.com/profile/children/ ভালোবাসার ভাষার প্রোফাইলিং] বিনামূল্যে অনলাইনে পাওয়া যাচ্ছে* )।
* মিলার, অ্যালিস (১৯৮৩)। ''আপনার নিজের ভালোর জন্য: শিশু লালন-পালনে লুকানো নিষ্ঠুরতা এবং সহিংসতার মূল'' । আইএসবিএন&nbsp; ( *বিনা মূল্যে অনলাইনে পাওয়া যাবে* )।
* মিলার, অ্যালিস। *দ্য আনটাচড কি: সৃজনশীলতা এবং ধ্বংসাত্মকতায় শৈশবের ট্রমা ট্রেসিং* । আইএসবিএন&nbsp; ।
* ইলু ঝাও। "পিতামাতার শাসনের উপর সাংস্কৃতিক বিভাজন", *দ্য নিউ ইয়র্ক টাইমস*, ২৯ মে ২০০২।

বিষয়শ্রেণী:শাস্তি
বিষয়শ্রেণী:সন্তান পালন
বিষয়শ্রেণী:শৈশব